
<Commission>{EMPL}Comisia pentru ocuparea forței de muncă și afaceri sociale</Commission>
Președinta

<Date>{09/04/2025}9.4.2025</Date>
Domnului Johan Van Overtveldt
Președinte
Comisia pentru bugete
BRUXELLES
Subiect:	<Titre>Aviz referitor la mobilizarea Fondului european de ajustare la globalizare pentru lucrătorii disponibilizați – EGF/2024/003 BE/Van Hool - Belgia</Titre> <DocRef>(2025/0061(BUD))</DocRef>
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost solicitată să transmită un aviz comisiei dumneavoastră și a decis să trimită avizul sub formă de scrisoare.
Comisia pentru ocuparea forței de muncă și afaceri sociale afaceri externe a examinat chestiunea în cauză la reuniunea sa din 9 aprilie 2025. În cadrul acestei reuniuni, ea a decis să prezinte Comisiei pentru bugete, care este comisie competentă, avizul de mai jos. 
Cu stimă,
Li Andersson

AVIZ
[bookmark: restart]A.	întrucât, la 29 octombrie 2024, Belgia a depus o cerere de mobilizare a Fondului european de ajustare la globalizare pentru lucrătorii disponibilizați (FEG), în conformitate cu articolul 8 alineatul (1) din Regulamentul (UE) 2021/691 (Regulamentul privind FEG), ca urmare a disponibilizărilor de la Van Hool NV, Belgia, din sectorul economic încadrat la diviziunea 29 reviziunea 2 NACE (Fabricarea autovehiculelor, remorcilor și semiremorcilor); întrucât disponibilizările efectuate de Van Hool au avut loc în regiunea provinciei Anvers (BE21) de nivel NUTS 2; 
B.	întrucât Belgia a depus cererea pe baza criteriului de intervenție de la articolul 4 alineatul (2) litera (a) din Regulamentul privind FEG, care implică încetarea activității a cel puțin 200 de lucrători disponibilizați sau lucrători care desfășoară activități independente într-o perioadă de referință de patru luni (în cazul de față de la 8 aprilie 2024 până la 8 august 2024), la o întreprindere dintr-un stat membru, incluzând lucrători disponibilizați de furnizori și de producători din aval; întrucât, în urma evaluării acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG;
C.	întrucât cererea se referă la 2 411 de lucrători disponibilizați (beneficiari eligibili) a căror activitate a încetat în sectoarele economice indicate mai sus; 
D.	întrucât, la 26 martie 2025, Comisia a adoptat o propunere de decizie privind mobilizarea FEG în favoarea Belgiei pentru a sprijini reintegrarea pe piața muncii a 2 397 de beneficiari vizați; 
E.	întrucât disponibilizările de la Van Hool sunt legate de diverși factori, cum ar fi impactul pandemiei de COVID-19 asupra cererii de autocare și impactul războiului din Ucraina asupra structurii costurilor; întrucât, în perioada 2012-2019, vânzările medii ale Van Hool în Europa erau de 427 de unități pe an, dar au scăzut la 287 de unități în 2020 și, ulterior, la 128 în 2021; întrucât, în consecință, profiturile au scăzut dramatic, iar creșterea inflației și perturbarea lanțurilor de aprovizionare au sporit și mai mult presiunea asupra marjelor întreprinderii; întrucât vânzările s-au redresat în 2022 și 2023, dar au rămas la niveluri apropiate sau inferioare celor din 2020; întrucât nu au fost niciodată restabilite nivelurile vânzărilor dinainte de pandemie, iar, la 8 aprilie 2024, Tribunalul Comercial din Mechelen a declarat falimentul societății Van Hool; întrucât, ca urmare a acestui fapt, au fost concediați 2 411 de lucrători; 
F.	întrucât, potrivit Federației întreprinderilor belgiene (VBO), industria belgiană înregistrează în prezent o perioadă de declin; întrucât, în prima jumătate a anului 2024, sectorul industrial a pierdut peste 5 000 de locuri de muncă din cauza restructurărilor și falimentului unor firme precum Decathlon, Pfizer, Barry Callebaut, Audi și Sappi; 
G.	întrucât majoritatea foștilor lucrători ai societății Van Hool locuiesc în Lier (districtul Mechelen din regiunea Anvers) și în municipalitățile învecinate; întrucât sectorul industrial a jucat în mod tradițional un rol important în Lier, motiv pentru care declinul industrial are un impact important asupra pieței forței de muncă din Lier; întrucât, în 2020, peste 25 % din locurile de muncă din Lier aveau legătură cu sectorul industrial ; întrucât, trei ani mai târziu, în 2023, procentajul scăzuse cu peste trei puncte procentuale; întrucât închiderea întreprinderii a antrenat o perturbare importantă a pieței de muncă locale, deoarece, în aprilie 2024, luna în care Van Hool a declarat falimentul, șomajul a crescut cu 32 % în Berlaar, cu 23 % în Heist-op-den-Berg, cu 17 % în Nijlen și cu 14 % în Lier, unul din zece rezidenți în vârstă de muncă ajungând șomer în Lier și Berlaar, potrivit serviciilor flamande de ocupare a forțelor de muncă (VDAB);
H.	întrucât Belgia a indicat că pachetul coordonat de servicii personalizate a fost elaborat în consultare cu partenerii sociali, în conformitate cu articolul 7 alineatul (4) din Regulamentul privind FEG; întrucât sindicatele și organizațiile patronale sunt implicate în activitățile VDAB la toate nivelurile; 
I.	întrucât FEG nu trebuie să depășească un cuantum anual maxim de 30 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) nr. 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027;
[bookmark: _GoBack]din toate aceste motive, Comisia pentru ocuparea forței de muncă și afaceri sociale solicită Comisiei pentru bugete, care este comisie competentă, să integreze următoarele sugestii în propunerea sa de rezoluție:
1.	reamintește că obiectivul FEG este de a demonstra solidaritatea cu beneficiarii și de a le oferi sprijin; consideră că contribuțiile financiare din FEG ar trebui să fie canalizate în primul rând către măsuri active de politică de ocupare a forței de muncă și servicii personalizate ce urmăresc să îi ajute pe beneficiari să se reintegreze rapid, să găsească un loc de muncă decent și durabil în sectorul lor de activitate inițial sau în alte sectoare; subliniază că lucrătorii trebuie pregătiți și susținuți pentru tranziția verde și digitală de care economia și societatea europene au atât de mare nevoie; reafirmă, în acest context, rolul important pe care îl joacă Uniunea, inclusiv prin FEG, în finanțarea calificărilor necesare pentru tranziția justă, în concordanță cu Pactul verde european; 
2.	este de acord cu Comisia că sunt îndeplinite condițiile prevăzute la articolul 4 alineatul (2) litera (a) din Regulamentul privind FEG și că Belgia are dreptul la o contribuție financiară în valoare de 7 999 015 EUR în temeiul regulamentului respectiv, ceea ce reprezintă 85 % din costurile totale de 9 410 607 EUR, cuprinzând cheltuielile pentru servicii personalizate în valoare de 9 034 607 EUR și cheltuielile pentru activitățile de pregătire, gestionare, informare și publicitate, control și raportare, în valoare de 376 000 EUR;
3.	constată că Belgia a oferit toate garanțiile necesare că au fost respectate cerințele prevăzute în legislația națională și a UE privind concedierile colective și că vor fi respectate principiile egalității de tratament și nediscriminării în ceea ce privește accesul la măsurile propuse și punerea lor în aplicare;
4.	constată că lucrătorii cu un nivel scăzut de calificare și lucrătorii în vârstă au mult mai puține posibilități de a reintra pe piața muncii din regiune și că disponibilizările de la Van Hool au lovit cel mai mult aceste grupuri vulnerabile; reamintește profilul lucrătorilor concediați, unul din trei lucrători concediați având peste 50 de ani, iar opt din zece având studii secundare sau inferioare și competențe depășite și consideră că, împreună cu tendința de scădere a locurilor de muncă vacante și a distribuției lor geografice, lucrătorii vor avea nevoie de sprijin suplimentar adaptat, în special asistență specifică, axată pe perfecționare și recalificare, pentru a-i ajuta să reușească tranziția către un loc de muncă;
5.	subliniază că Belgia a confirmat că măsurile sprijinite de FEG nu vor beneficia de contribuții financiare din alte instrumente financiare ale Uniunii;
6.	constată că serviciile personalizate care vor fi oferite lucrătorilor constau în: (a) (a) consilier de intervenție socială (ASI) și înregistrarea lucrătorilor, (b) servicii de plasare a personalului disponibilizat (sprijin administrativ și psihologic, sesiuni de evaluare personală, evaluarea competențelor digitale, asistență pentru căutarea unui loc de muncă sau asistență pentru desfășurarea de activități independente, consiliere privind negocierea contractelor de muncă etc.), (c) sprijin pentru căutarea unui loc de muncă și plasament, (d) orientare profesională, (e) formare, recalificare și formare profesională și (f) formare la locul de muncă; subliniază că, având în vedere vârsta și profilul educațional al beneficiarilor vizați, ar trebui luate în considerare nevoile specifice ale acestor grupuri atunci când se furnizează servicii personalizate;
7.	subliniază, în special, importanța articolului 7 alineatul (2) din Regulamentul privind FEG, care impune ca pachetul coordonat să anticipeze perspectivele de pe piața muncii și competențele necesare, care să fie compatibile cu trecerea la o economie sustenabilă și eficientă în materie de utilizare a resurselor și cu un accent deosebit pe diseminarea competențelor necesare în era industrială digitală; consideră salutar faptul că pachetul cuprinzând formarea în domeniul TIC și sprijinul suplimentar prevăzut în cadrul serviciilor de plasare a personalului disponibilizat includ aceste competențe, în special o evaluare a competențelor digitale și dispoziții permițând lucrătorilor să împrumute un laptop, să beneficieze de formare despre cum să-l folosească și să primească răspunsuri la întrebările lor legate de domeniul digital;
8.	reamintește că este posibil să se introducă măsuri speciale pe timp limitat în cadrul pachetului coordonat, cum ar fi, de exemplu, plata de alocații pentru îngrijirea copilului, după cum se prevede la articolul 7 alineatul (2b) din Regulamentul FEG, cu scopul de a ajuta persoanele aflate în căutarea unui loc de muncă să participe la activitățile propuse.

